Kap. 321, 323, 325, 326, 329, 334, 342, 3323, 3326, 3329, 3334, 3342

Prop. 22 S

(2017–2018)
Proposisjon til Stortinget (forslag til stortingsvedtak)

Endringer i statsbudsjettet 2017 under Kulturdepartementet

Tilråding fra Kulturdepartementet 24. november 2017, godkjent i statsråd samme dag. (Regjeringen Solberg)

Dokumentet på regjeringen.no

1 Innledning

I denne proposisjonen legger Kulturdepartementet fram forslag til endringer i statsbudsjettet for 2017.

2 Endringsforslag

Kap. 315 Frivillighetsformål

Post 21 Forskning og utredning

Overføringsfullmakt til 2018

Bevilgningen på posten skal blant annet dekke utgifter til utredninger. Kulturdepartementet har satt i gang et arbeid med en ny stortingsmelding om den statlige frivillighetspolitikken. Utredningsoppdrag knyttet til arbeidet med frivillighetsmeldingen er forskjøvet noe i tid. På denne bakgrunn foreslår departementet at posten tilføyes stikkordet «kan overføres» i 2017, jf. forslag til vedtak II.

Post 87 Tilskudd til X Games

Tilskudd i 2017 til X Games 2018 – overføringsfullmakt til 2018

Stortinget vedtok i forbindelse med revidert nasjonalbudsjett 2017 å bevilge et tilskudd på 18 mill. kroner til X Games 2018, jf. Innst. 401 S (2016–2017). Av innstillingen fremkommer det at 15 mill. kroner av bevilgningen forutsetter fullfinansiering av arrangementet, det øvrige forutsettes gitt som generell driftsstøtte. Det er videre forutsatt at det foreligger en tilfredsstillende antidopingløsning, godkjent av Antidoping Norge.

Departementet har ennå ikke mottatt endelig bekreftelse på at forutsetningene satt av Stortinget er møtt for arrangementet i 2018. Departementet foreslår derfor at bevilgningen i 2017 tilføyes stikkordet «kan overføres», jf. forslag til vedtak II.

Kap. 321 Kunstnerøkonomi

Post 75 Vederlagsordninger

Bevilgningen på posten skal dekke utgifter til bibliotekvederlag, visningsvederlag, utstillingshonorar, filmvederlag samt vederlag for framføring av musikk i gudstjenester og seremonier i kirker og trossamfunn. Det forventes at utgiftene på posten blir høyere enn opprinnelig budsjettert.

Kulturdepartementet foreslår at bevilgningen på posten økes med 1,1 mill. kroner, mot tilsvarende innsparing på kap. 325, post 21, jf. omtale nedenfor.

Kap. 323 Musikk og scenekunst

Post 01 Driftsutgifter

Fra 1. januar 2017 ble det innført en forenklet modell for premiebetaling for statlige virksomheter. Alle aktuelle virksomheter ble kompensert for økte anslåtte utgifter. I premieanslagene var det ikke tatt tilstrekkelig hensyn til Riksteatrets skiftende turnévirksomhet. Den reelle premieinnbetalingen er om lag 0,8 mill. kroner høyere enn det som var lagt til grunn for kompensasjonen.

Departementet foreslår å øke bevilgningen på posten med 0,8 mill kroner.

Post 21 Spesielle driftsutgifter, kan overføres

Posten omfatter utgifter til Riksteatrets turnévirksomhet. Kulturdepartementet foreslår å øke bevilgningen på posten med 7,5 mill. kroner mot tilsvarende økning i inntektsbevilgningen på kap. 3323, post 02, jf. omtale nedenfor.

Kap. 325 Allmenne kulturformål

Post 21 Forskning, utredning og spesielle driftsutgifter, kan overføres

Kulturdepartementet foreslår å redusere bevilgningen med 1,1 mill. kroner mot tilsvarende økning på kap. 321, post 75, jf. omtale ovenfor.

Post 75 EUs program for kultur- og audiovisuell sektor m.m., kan overføres

Bevilgningen på posten dekker i hovedsak utgifter for norsk deltakelse i EUs program for kultur og audiovisuell sektor, Kreativt Europa 2014–2020. For 2017 vil utgiftene bli lavere enn forventet.

Kulturdepartementet foreslår å redusere bevilgningen på posten med 1 mill. kroner for å dekke merutgifter på kap. 326, post 01, jf. omtale nedenfor.

Kap. 326 Språk-, litteratur- og bibliotekformål

Post 01 Driftsutgifter

Bevilgningen på posten dekker utgifter for Nasjonalbiblioteket, Norsk lyd- og blindeskriftbibliotek og Språkrådet, samt enkelte utgifter i departementets regi.

Virksomhetene på posten, særlig Nasjonalbiblioteket, forventer høyere utgifter i 2017 enn opprinnelig budsjettert, hovedsaklig som følge av økte inntekter. Departementet foreslår derfor å øke bevilgningen på posten med 11 mill. kroner mot økning på 10 mill kroner i inntektsbevilgningen på kap. 3326, post 01, jf. omtale nedenfor, og 1 mill kroner ved tilsvarende innsparing på kap. 325, post 75, jf. omtale ovenfor.

Kap. 329 Arkivformål

Post 01 Driftsutgifter

Bevilgningen på posten dekker utgifter for Arkivverket.

Arkivverket forventer høyere utgifter i 2017 enn opprinnelig budsjettert som følge av økte inntekter. Kulturdepartementet foreslår derfor å øke bevilgningen på posten med 4,5 mill. kroner mot tilsvarende økning i inntektsbevilgningen på kap. 3329, post 01, jf. omtale nedenfor.

Post 21 Spesielle driftsutgifter, kan overføres

Bevilgningen på posten dekker utgiftene til Arkivverkets oppdragsvirksomhet. Bevilgningen kan bare benyttes i samme omfang som det genereres inntekter ved oppdragsvirksomheten.

Med bakgrunn i at det forventes lavere inntekter enn budsjettert i 2017, foreslår departementet å redusere bevilgningen på posten med 1,5 mill. kroner mot tilsvarende reduksjon i inntektsbevilgningen på kap. 3329, post 02, jf. omtale nedenfor.

Kap. 334 Film- og medieformål

Post 78 Ymse faste tiltak

Bevilgningen på posten omfatter blant annet kontingenter til internasjonale organisasjoner. Disse utbetales i euro og danske kroner. I 2017 blir disse utgiftene noe lavere enn forventet som følge av endringer i valutakurs. Kulturdepartementet foreslår derfor å redusere bevilgningen på posten med 850 000 kroner, mot tilsvarende reduksjon av inntektsbevilgningen på kap. 3334, post 01, jf. omtale nedenfor.

Kap. 342 Nidaros domkirke m.m.

Post 01 Driftsutgifter

Bevilgningen på posten dekker utgifter for Nidaros domkirkes restaureringsarbeider (NDR).

NDR forventer høyere utgifter i 2017 enn opprinnelig budsjettert som følge av økte inntekter. Det foreslås derfor å øke bevilgningen på posten med 11 mill. kroner mot tilsvarende økning i inntektsbevilgningen på kap. 3342, post 01 og post 02, jf. omtale nedenfor.

Post 60 Rentekompensasjon – Kirkebygg, kan overføres

Bevilgningen på posten gjelder rentekompensasjonsordningen for istandsetting av kirkebygg og skal dekke renteutgiftene for investeringskostnadene som det er gitt tilsagn om kompensasjon for i perioden 2005–2017. Ordningen forvaltes av Husbanken.

På bakgrunn av årets rente og tilsagn om rentekompensasjon gitt inneværende år, har Husbanken beregnet utgiftene i 2017 til å bli lavere enn budsjettert. Kulturdepartementet foreslår på denne bakgrunn å redusere bevilgningen på posten med 2 mill. kroner.

Kap. 3323 Musikk og scenekunst

Post 02 Billett- og salgsinntekter m.m.

Posten gjelder blant annet salg av billetter ved Riksteatret. Riksteatret forventer økte billettinntekter som følge av høyere besøkstall enn forventet.

Kulturdepartementet foreslår at bevilgningen på posten økes med 7,5 mill. kroner mot tilsvarende økning av bevilgningen under kap. 323, post 21.

Kap. 3326 Språk-, litteratur- og bibliotekformål

Post 01 Ymse inntekter

Posten gjelder inntekter for Nasjonalbiblioteket, Norsk lyd- og blindeskriftbibliotek og Språkrådet. Som følge av ekstraordinære salgsinntekter for Norsk lyd- og blindeskriftbibliotek og inntekter for Nasjonalbiblioteket ved å forvalte spillemidler på bibliotekfeltet, blir inntektene på posten høyere enn budsjettert. Bevilgningen på posten foreslås på denne bakgrunn økt med 10 mill. kroner mot tilsvarende økning på kap. 326, post 01, jf. omtale over.

Kap. 3329 Arkivformål

Post 01 Ymse inntekter

Posten gjelder inntekter for Arkivverket ved ulike samarbeidsprosjekter samt salgs- og husleieinntekter. Som følge av økte husleieinntekter og oppgjør for arbeid utført for Skattedirektoratet, blir inntektene på posten høyere enn budsjettert.

Departementet foreslår å øke bevilgningen på posten med 4,5 mill. kroner mot tilsvarende økning på kap 329, post 01.

Post 02 Inntekter ved oppdrag

Posten gjelder i hovedsak oppdragsinntekter for Arkivverket ved drift av interimsorganisasjonen Norsk helsearkiv. Oppdragsinntektene forventes å bli noe lavere enn budsjettert.

Kulturdepartementet foreslår å redusere bevilgningen på posten med 1,5 mill. kroner mot tilsvarende reduksjon på kap 329, post 21.

Kap. 3334 Film- og medieformål

Post 01 Ymse inntekter

Norsk filminstitutt har inntektskrav knyttet til å gjøre filmarven tilgjengelig. Tidligere ble dette gjort gjennom salg av dvd, mens dette nå i hovedsak gjøres gjennom en strømmetjeneste (filmarkivet.no) og den digitale visningsplattformen for filmer i bibliotekets innkjøpsordning (filmbib.no). Inntektene ved digital distribusjon er vesentlig lavere enn ved salg av fysiske eksemplarer. Kulturdepartementet viser for øvrig til endring i Prop. 1 S for 2018 hvor inntektsbevilgningen er redusert som følge av dette.

Departementet foreslår på denne bakgrunn å redusere bevilgningen på posten med 850 000 kroner mot tilsvarende innsparing på kap. 334, post 78, jf. omtale ovenfor.

Kap. 3342 Nidaros domkirke m.m.

Post 01 Ymse inntekter

Posten gjelder i hovedsak salgs- og billettinntekter for Nidaros domkirkes restaureringsarbeider. Som følge av økte billettpriser og økt publikumstilstrømning blir inntektene høyere enn budsjettert.

Departementet foreslår at bevilgningen på posten økes med 10 mill. kroner mot tilsvarende økning på kap. 342, post 01, jf. omtale over.

Post 02 Leieinntekter m.m

Posten gjelder leieinntekter for Nidaros domkirkes restaureringsarbeider knyttet til Erkebispegården. Økt utleieaktivitet innebærer at inntektene forventes å bli høyere enn budsjettert.

Kulturdepartementet foreslår å øke bevilgningen på posten med 1 mill. kroner mot tilsvarende økning på kap. 342, post 01, jf. omtale over.

Andre saker

Tilskudd til tiltak mot barnefattigdom på frivillighetsfeltet

På Kulturdepartementets budsjett er det på kap. 315, post 76 satt av midler til tiltak som bidrar til at barn og unge fra inntektsfattige familier kan delta i organiserte fritidsaktiviteter sammen med jevnaldrende. Bevilgningen på posten utgjør 10,2 mill. kroner i 2017, jf. Innst. 14 S (2016–2017) og Prop. 1 S (2016–2017).

Midlene benyttes i oppfølgingen av Fritidserklæringen. Med Fritidserklæringen har KS, frivilligheten og staten gått sammen om en felles innsats for at alle barn, uavhengig av foreldrenes sosiale og økonomiske situasjon, skal få mulighet til å delta i en organisert fritidsaktivitet. Bevilgningen til tiltak mot barnefattigdom er i 2017 i all hovedsak kanalisert gjennom nettverket som står bak denne erklæringen. Tilskuddene er fordelt på tiltak i følgende organisasjoner:

KS: kr 2 000 000

Frivillighet Norge: kr 1 000 000

Landsrådet for Norges barne- og ungdomsorganisasjoner: kr 550 000

Redd Barna: kr 1 690 000

Landsforeningen Ungdom og Fritid: kr 850 000

Nasjonal dugnad mot barnefattigdom og utenforskap blant barn og unge, ved Norges KFUK-KFUM: kr 3 585 000

Fullmakt til å foreta korreksjon i statsregnskapet – Kulturdepartementet

Fra 1. januar 2017 ble tidligere statskirkelige virksomheter, bl.a. Kirkerådet, bispedømmerådene og prestetjenesten, skilt ut fra statsforvaltningen og etablert som et eget rettssubjekt, Den norske kirke. Åpningsbalansen for det nye rettssubjektet ble presentert i Prop. 129 S (2016–2017), jf. Innst. 401 S (2016–2017).

I arbeidet med åpningsbalansen har Kulturdepartementet, i dialog med Kirkerådet, tatt stilling til hvilke eiendeler, fordringer og gjeldsposter som skal overføres rettssubjektet. Fordringer, gjeld, forpliktelser og andre eiendeler som ikke overføres til det nye rettssubjektet, skal følges opp av overordnet departement. Dette står også i sammenheng med at det skal sikres at kontantmellomværendet med staten blir gjort opp. Rapportert mellomværende med statskassen pr. 31.12 for de kirkelige virksomhetene ble således overført til Kulturdepartement fra 01.01 for videre oppfølging. En vesentlig del av mellomværendet besto av forskuddsinnbetalinger til ulike kirkelige prosjekter. Samlet sett utgjorde dette 7,9 mill. kroner. Totalbeløpet er akkumulert over tid og består av en rekke mindre beløp. Forskuddsinnbetalinger som gjelder pågående prosjekter, og som det er knyttet utgiftsforpliktelser til, har departementet utbetalt til det nye kirkelige rettssubjektet. Forskuddsinnbetalinger som det ikke har vært mulig å identifisere utgiftsforpliktelser ved, er ikke utbetalt til rettssubjektet. Disse utgjør samlet sett om lag 1,6 mill. kroner og inngår derfor nå i Kulturdepartementets mellomværende og utgjør ingen reell forpliktelse for Kulturdepartementet eller de tidligere statskirkelige forvaltningsorganer.

Det foreslås på denne bakgrunn at nevnte saldo på rundt 1,6 mill. kroner rettes opp ved at det gis fullmakt til å korrigere mellomværendet, jf. forslag til romertallsvedtak, ved at Kulturdepartementets mellomværende med statskassen i statsregnskapet (konto nr. 703801) blir redusert (debitering) mot økning (kreditering) av konto for forskyvning i balansen (konto nr. 980000).

Tilråding

Kulturdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2017 under Kulturdepartementet.

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2017 under Kulturdepartementet i samsvar med et vedlagt forslag.

Forslag
til vedtak om endringer i statsbudsjettet 2017 under Kulturdepartementet

I

I statsbudsjettet for 2017 gjøres følgende endringer:

Utgifter:

Kap.

Post

Formål

Kroner

321

Kunstnerøkonomi

75

Vederlagsordninger, forhøyes med

1 100 000

fra kr 186 347 000 til kr 187 447 000

323

Musikk og scenekunst

01

Driftsutgifter, forhøyes med

800 000

fra kr 93 366 000 til kr 94 166 000

21

Spesielle driftsutgifter, kan overføres, forhøyes med

7 500 000

fra kr 58 448 000 til kr 65 948 000

325

Allmenne kulturformål

21

Forskning, utredning og spesielle driftsutgifter, kan overføres, nedsettes med

1 100 000

fra kr 17 407 000 til kr 16 307 000

75

EUs program for kultur og audiovisuell sektor m.m., kan overføres, nedsettes med

1 000 000

fra kr 50 200 000 til kr 49 200 000

326

Språk-, litteratur- og bibliotekformål

01

Driftsutgifter, forhøyes med

11 000 000

fra kr 601 295 000 til kr 612 295 000

329

Arkivformål

01

Driftsutgifter, forhøyes med

4 500 000

fra kr 361 310 000 til kr 365 810 000

21

Spesielle driftsutgifter, kan overføres, nedsettes med

1 500 000

fra kr 17 955 000 til kr 16 455 000

334

Film- og medieformål

78

Ymse faste tiltak, nedsettes med

850 000

fra kr 22 970 000 til kr 22 120 000

342

Kirkebygg og gravplasser

01

Driftsutgifter, forhøyes med

11 000 000

fra kr 66 532 000 til kr 77 532 000

60

Rentekompensasjon – kirkebygg, kan overføres, nedsettes med

2 000 000

fra kr 33 708 000 til kr 31 708 000

Inntekter:

Kap.

Post

Formål

Kroner

3323

Musikk og scenekunst

02

Billett- og salgsinntekter m.m., forhøyes med

7 500 000

fra kr 24 149 000 til kr 31 649 000

3326

Språk-, litteratur- og bibliotekformål

01

Ymse inntekter, forhøyes med

10 000 000

fra kr 10 154 000 til kr 20 154 000

3329

Arkivformål

01

Ymse inntekter, forhøyes med

4 500 000

fra kr 6 270 000 til kr 10 770 000

02

Inntekter ved oppdrag, nedsettes med

1 500 000

fra kr 18 527 000 til kr 17 027 000

3334

Film- og medieformål

01

Ymse inntekter, nedsettes med

850 000

fra kr 6 816 000 til kr 5 966 000

3342

Kirkebygg og gravplasser

01

Ymse inntekter, forhøyes med

10 000 000

fra kr 19 086 000 til kr 29 086 000

02

Leieinntekter m.m., forhøyes med

1 000 000

fra kr 3 781 000 til kr 4 781 000

II

Tilføyelse av stikkord

Stortinget samtykker i at Kulturdepartementet kan tilføye stikkordet «kan overføres» til bevilgningen på kap. 315 Frivillighetsformål, post 21 Forskning og utredning og post 87 Tilskudd til X Games.

III

Fullmakt til korreksjon i statsregnskapet knyttet til uavklarte differanse

Stortinget samtykker i at Kulturdepartementet i 2017 kan debitere mellomværendet med statskassen i statsregnskapet og kreditere konto for forskyvning i balansen med 1 628 709,28 kroner.